14 Ka mo go swanago, mathomong a lekgolo la bo-20 la nywaga, go be go na le dilo tše mmalwa tšeo ka go se kwešiše Bakriste ba therešo ba bego ba di letetše mabapi le ‘mehla ya bofelo.’ (2 Tim. 3:1) Ka mohlala, ka 1914, ba bangwe ba be ba nagana gore go rotošetšwa ga bona legodimong go be go le kgauswi. Ge seo se be se sa direge, ba ile ba fatišiša Mangwalo lefsa gomme ba hwetša gore go sa na le modiro o mogolo wa boboledi woo o bego o swanetše go dirwa. (Mar. 13:10) Ka go re’alo, ka 1922, J. F. Rutherford, yoo ka nako yeo a bego a etelela pele modiro wa boboledi, o ile a botša bao ba bego ba tlile kopanong ya ditšhabatšhaba kua Cedar Point, Ohio, U.S.A. gore: “Bonang, Kgoši e a buša! Lena le batseta ba yona ba go phatlalatša. Ka gona tsebatšang, tsebatšang, tsebatšang Kgoši le mmušo wa yona.” Go tloga ka yona nako yeo, go phatlalatša “ditaba tše dibotse tša Mmušo” e bile leswao la bahlanka ba Jehofa ba mehleng yeno.—Mat. 4:23; 24:14.